[bookmark: _GoBack]TUŽILAŠTVO KANTONA SARAJEVO U PRVIH ŠEST MJESECI 2022. GODINE PODIGLO 30 OPTUŽNICA ZA ORGANIZIRANI, PRIVREDNI KRIMINAL I KORUPCIJU PROTIV 80 OSOBA
Tužilaštvo Kantona Sarajevo je u proteklih šest mjeseci podiglo 30 optužnica za organizirani, privredni kriminal i korupciju protiv ukupno 80 fizičkih i pravnih osoba.
U ovom periodu optužene su 43 osobe u 14 koruptivnih predmeta. Za privredni kriminal je podignuto 15 optužnica protiv 22 osobe, dok je za organizirani kriminal podignuta 1 optužnica protiv 15 osoba. 

Neke od značajnijih optužnica koje su potvrđene u prvih šest mjeseci ove godine su optužnica protiv 21 osobe zbog fingiranja saobraćajnih nezgoda, gdje su među optuženima i četiri policajca MUP-a KS. Potvrđena je i optužnica protiv tržišnih inspektora zbog koruptivnih krivičnih djela, ali i Federalne ministrice zbog nezakonitog zapošljavanja savjetnika. Optuženo je i 15 osoba zbog krivičnih djela iz oblasti zaštite okoliša i to krađe državne i privatne šume na području Kantona Sarajevo i Konjica, te koruptivnih radnji u vezi sa nezakonitom sječom šume, koje su oštetile javna preduzeća za više od milion maraka. Zbog sačinjavanja fiktivnih ugovora o smještaju zastupnika u Parlamentu FBiH optužena je i sekretarka Administrativne komisije Zastupničkog doma Parlamenta Federacije Bosne i Hercegovine. rezultat akcije “Posrednik” je potvrđena optužnica za trgovinu uticajem i posredovanje radi puštanja osumnjičenog iz pritvora, te zloupotrebu položaja i sprečavanje dokazivanja. Potvrđena je i optužnica protiv 6 osoba zbog krivičnog djela primanje i davanje dara i drugih oblika koristi u vezi sa donacijama poljoprivredne opreme iz NR Kine za stanovnike poplavljenih područja. 

Nadležni sud nije još odlučio o podignutoj optužnici protiv dva službena lica zaposlena u ustanovi za izvršenje krivičnih sankcija u Sarajevu zbog nezakonitog provedenog postupka unapređenja pripadnika zatvorske policije. Nastavlja se istraga protiv zatvorskog čuvara koji je lišen slobode u aprilu i koji se sumnjiči za primanje mita od zatvorenika. Vezano za nezakonitosti i manipulacije u vezi kupovine dionica firme “Bosnalijek” izdejstvovane su sudske mjere zabrane raspolaganja dionicama, te se istraga u tom predmetu nastavlja, kao i u drugim složenim predmetima korupcije visokog nivoa i organizovanog kriminala. 

Oduzeta i osigurana imovina

U proteklih šest mjeseci 2022. godine ukupna vrijednost trajno oduzete imovinske koristi pribavljene krivičnim djelom iznosi 2.088.521,95 KM i 2.000 EUR. Pravosnažnim presudama oduzeto je 768.070,55 KM, dok je nepravosnažnim presudama oduzeto ukupno 1.320.451,40 KM i 2.000 EUR. 

Presude

Pred nadležnim sudovima u Sarajevu izrečeno je oko 60 pravosnažnih presuda, od čega oko 97 % osuđujućih presuda i to 9 presuda na kazne zatvora, a 49 presuda na kazne zatvora koje se neće izvršiti ukoliko optuženi u određenom roku ne počine novo krivično djelo (uslovne osude). Presude na uslovne osude se uglavnom odnose na predmete okončane prihvaćanjem sporazuma o priznanju krivnje protiv fizičkih lica koja su podmićivanjem službene osobe u administraciji MUP-a Kantona Sarajevo, bez ispunjavanja potrebnih uslova, nabavili vozačke dozvole. Donesene su i 4 oslobađajuće presude. 

Među pravosnažnim osuđujućim presudama izdvajaju se:

· Osuđeni su Alen Čengić i Mehmed Puškić na ukupno 3 godine i 3 mjeseca zatvora zbog krivičnog djela organizirani kriminal  u vezi sa poreskim utajama i drugim krivičnim djelima, te je Čengiću oduzeta imovinska korist u iznosu od 218.923,54 KM.
· U predmetima “Zadruga” zbog zloupotrebe položaja osuđene su četiri osobe i to 2 na kazne zatvora od 1 godinu i 2 na uvjetnu osudu, te im je oduzeta imovinska korist pribavljena krivičnim djelom. 
· Osuđen je i jedan od članova grupe za organizovani kriminal u predmetu „Profit“ Alen Murguz na kaznu zatvora od jedne godine zbog krivičnog djela organizirani kriminal u vezi sa krivičnim djelom zloupotreba položaja i pranjem novca. 
· Ilda Kukuljac kao odgovorno lice i direktor privrednog društva „Natur Parkett“ d.o.o. Sarajevo zbog prevare u privrednom poslovanju i krivotvorenja ili uništenja poslovnih isprava osuđena je pravosnažno na 2 godine i 5 mjeseci zatvora. 
· Begović Lejla, blagajnica BBI banke, osuđena je na godinu dana zatvora zbog krivičnog djela zloupotreba položaja. 
· Presuđen je pravosnažno i medicinski tehničar KC Sarajevo Almir Mirojević zbog primanja novca u svrhu navodnog posredovanja u nezakonitom zapošljavanju na Kliničkom centru. 

Također, u ovom periodu izrečeno je i 29 nepravosnažnih presuda, od čega su 23 osuđujuće, i to 9 na kaznu zatvora. U 6 oslobađajućih presuda Tužilaštvo je sudu podnijelo žalbe. 

Među izrečenim nepravosnažnim presudama izdvajaju se slijedeće presude:
· zbog krivičnog djela zloupotrebe položaja ili ovlaštenja oglašena je krivom Belma Ključo -Vlašić, pomoćnica Općinskog načelnika i rukovodioca Službe za oblast prostornog uređenja i urbanizma Općine Novo Sarajevo jer je investitoru na lokaciji u Ul. Radnička, bez pravomoćnog odobrenja za građenje, omogućila  izgradnju objekta vrijednosti preko 1.000.000,00 KM. 
· Prvostepeno je osuđen na kaznu zatvora u trajanju od 1 godinu i policijski službenik Bulbul Amel zbog krivičnog djela primanje dara i drugih oblika koristi.
· u ponovljenom postupku na kazne zatvora od po 4 godine prvostepeno su oglašeni krivim Sedin Halilagić i Elvedin Mahmutović za krivično djelo primanje dara i drugih oblika koristi.
· Presuđen je i Sead Heco zbog krivičnog djela porezna utaja i nepravilno izdvajanje sredstava pravnih osoba, te osuđen na kaznu zatvora u trajanju od 1 godine i novčanu kaznu od 15.000 KM, dok je pravnoj osobi “Hecoprom” d.o.o. Sarajevo izrečena novčana kazna od 20.000,00 KM, te je oduzeta imovinska korist u iznosu od 690.156,69 KM.

U strukturi ostalih izrečenih presuda su osude za krivična djela davanje dara policijskim službenicima, zatim nezakonito nabavljanje vozačkih dozvola, pronevjere u službi, nesavjestan rad u službi, nedozvoljena trgovina, obmana prilikom dobijanja kredita, porezne utaje i oštećenje povjerilaca. 

Suđenja 

Krajem jula zakazana je objava prvostepene presude u predmetu “Bosna” u kojem je optužnica podignuta 2017. godine. U toku su prvostepeni ili žalbeni postupci u predmetima “Profit”, “Bosnalijek”, “Kurir”, “Zadruga”, “JP Željeznice FBiH”, “Elektotehnički fakultet”, “Mrkva”, “Gras”, Goran Salihović, Božo Mihajlović i drugim predmetima označenim kao predmeti visoke korupcije. 


Proaktivnost i saradnja s agencijama za provođenje zakona

Tužilaštvo KS je opredjeljeno da prioritetno radi na procesuiranju krivičnih djela korupcije i organizovanog kriminala visokog nivoa i da kroz provođenje finansijskih istraga obezbijedi da sudovi presudama oduzmu nezakonito stečenu imovinu od počinilaca krivičnih djela. Kako bi se povećao kvalitet i efikasnost istraga i podigao veći broj optužnica u kompleksnim predmetima Tužilaštvo je preduzelo niz aktivnosti koje se ogledaju u sačinjavanju zajedničkih akcionih planova, unapređenju procedura, jačanju saradnje i timskog rada sa agencijama za provođenje zakona i Uredom za borbu protiv korupcije i upravljanje kvalitetom Kantona Sarajevo. 
S ciljem jačanja povjerenja građana u instituciju Tužilaštva jedna od značajnijih je inicijativa za proaktivno postupanje Tužilaštva u saradnji sa organizacijama civilnog društva, radi preveniranja i efikasnijeg suprostavljanja u konkretnim slučajevima korupcije u sarajevskim porodilištima. Tužilaštvo je i kroz druge aktivnosti za unapređenje saradnje sa pravosudnom zajednicom, agencijama za provođenje zakona, zakonodavnom i izvršnom vlasti, međunarodnim partnerima, nevladinim sektorom i organizacijama civilnog društva, izrazilo opredjeljenost za proaktivan pristup u radu na konkretnom spriječavanju, procesuiranju i kažnjavanju počinilaca krivičnih djela iz nadležnosti Tužilaštva.
